Diari Oficial de la Generalitat Valenciana


Sumari del DOGV 9750, del 21-12-2023 (2023/12717)

RESOLUCIÓ de 15 de desembre de 2023, del director general d'Esport, per la qual es convoquen subvencions destinades a les federacions esportives per a l'adquisició de material immobilitzat per a l'any 2024.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9750

Data del DOGV
:   21-12-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/12075


Data del document
:   15-12-2023

Organisme emissor
:   Vicepresidència Primera i Conselleria de Cultura i Esport

Tipus de document
:   Resolució

Anàlisi jurídica

 Descriptors 

:   * Vicepresidència Primera i Conselleria de Cultura i Esport

RESOLUCIÓ de 15 de desembre de 2023, del director general d'Esport, per la qual es convoquen subvencions destinades a les federacions esportives per a l'adquisició de material immobilitzat per a l'any 2024. [2023/12033]  
En compliment del que disposa l'Ordre 56/2016, de 21 de setembre, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions destinades a les federacions esportives per a l'adquisició de material immobilitzat (DOGV 7881, 26.09.2016), es convoquen aquests subvencions per a l'any 2024.  
Les ajudes convocades per aquesta resolució no necessiten ser notificades a la Comunitat Europea perquè no complixen els requisits de l'article 107, del Tractat de funcionament de la Unió Europea, segons el que disposa el Decret 128/2017, de 29 de setembre, del Consell, ja que les subvencions no suposen cap avantatge econòmic, atés que les entitats a les quals van dirigides no desenvolupen activitats econòmiques en les quals s'oferisquen al mercat béns o serveis, i, per tant, no hi ha possibilitat de falsejament de la competència.  
Per això, i en virtut dels articles 41 i 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i la disposició addicional tercera de l'Ordre 56/2016, de 21 de setembre, de la Conselleria d'Educació, Investigació, Cultura i Esport, per la qual es deleguen determinades atribucions en el director general d'Esport, resolc:  
  
Primer. Objecte  
Convocar les subvencions destinades a les federacions esportives per a l'adquisició de material immobilitzat, per a 2024 perquè s'utilitze en els plans d'especialització esportiva o en els programes de tecnificació esportiva.  
  
Segon. Entitats beneficiàries  
Les entitats beneficiàries seran les federacions esportives que desenvolupen un pla d'especialització esportiva o un programa de tecnificació esportiva dins de l'àmbit competencial de la Generalitat i que puguen obtindre la condició de beneficiàries per no concórrer cap de les circumstàncies que ho impedisquen, les quals es detallen en l'article 13.2 de la Llei 38/2003, de 17 de novembre, general de subvencions.  
  
  
Tercer. Finalitat de les subvencions  
1. Les subvencions dirigides a les federacions esportives objecte d'aquesta convocatòria tenen com a finalitat ajudar en l'adquisició de material immobilitzat de caràcter esportiu o un altre, perquè s'utilitze en els plans d'especialització esportiva o programes de tecnificació esportiva, per a millorar el rendiment dels esportistes que hi participen, per a l'any 2024.  
2. La subvenció no haurà de superar, en cap cas, el 85 % del cost total de l'adquisició, i el 15 % restant serà aportació de la federació.  
  
  
Quart. Crèdit pressupostari  
1. La quantia total màxima estimada per a concedir en aquesta convocatòria per a l'exercici 2024 és de 250.000 euros.  
2. Aquesta convocatòria de subvencions es realitza pel procediment de tramitació anticipada d'expedient de despesa, prevista en l'article 41 de la Llei 1/2015, modificat per l'article 3 del Decret llei 6/2021, d'1 d'abril, del Consell, de mesures urgents en matèria de gestió economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19, per existir previsió reiterada en exercicis anteriors, associada al programa pressupostari, de crèdit adequat i suficient per a la cobertura pressupostària de la despesa de què es tracte en els pressupostos de la Generalitat.  
3. En exercicis anteriors ha existit en el programa pressupostari associat dotació econòmica en la corresponent llei de pressupostos de la Generalitat.  
4. L'avantprojecte de pressupostos de la Generalitat per a l'exercici 2024 preveu l'existència de la línia de subvenció S0276, en l'aplicació pressupostària G011800203.457.A00, capítol VII, dotada amb un import de 250.000 euros. No obstant això, l'import global màxim de les ajudes convocades per aquesta resolució estarà condicionat a l'existència de crèdit adequat i suficient per a atendre-les en la llei de pressupostos de la Generalitat que s'aprove per a l'exercici 2024.  
5. Una vegada aprovada i publicada l'esmentada llei de pressupostos, mitjançant una resolució del director general d'Esport es donarà publicitat a la línia pressupostària concreta i a l'import global màxim definitiu destinat a la concessió de les subvencions previstes en aquesta convocatòria, en el cas que aquest import siga superior a la dotació que per a l'esmentada línia figura en els paràgrafs anteriors.  
6. Aquesta línia de subvenció està prevista en el Pla estratègic de subvencions de la Vicepresidència Primera i Conselleria de Cultura i Esport per al període 2024-2026 que, de manera simultània al projecte de pressupostos per a l'exercici 2024, es troba en ple procés d'elaboració i la vigència de la qual s'estendrà des de l'1 de gener de 2024 al 31 de desembre de 2026.  
  
Quint. Sol·licituds i documentació  
1. La sol·licitud de subvenció serà única, haurà d'ajustar-se al model que figura com a annex I d'aquesta convocatòria i haurà d'expressar la quantitat que se sol·licita.  
2. La sol·licitud l'haurà d'omplir per mitjans electrònics la persona que ocupe la presidència de la federació esportiva o un representant autoritzat, i en aquest cas s'haurà de presentar l'acreditació.  
3. Les sol·licituds de subvenció s'acompanyaran amb la documentació següent:  
a) Pressupost del material immobilitzat que serà adquirit, elaborat amb data actual per una firma comercial.  
b) Informe federatiu en el qual s'especifique el pla d'especialització esportiva o el programa de tecnificació al qual es vincule, i també la justificació de la necessitat i els beneficis esportius d'adquirir el material immobilitzat, siga esportiu o un altre.  
c) Inventari del material adquirit i subvencionat per la Generalitat en els dos últims anys. Haurà de figurar, almenys, el seu estat actual i el lloc on està emplaçat.  
d) Dades de la domiciliació bancària, que està disponible en tràmit automatitzat en la seu electrònica de la Generalitat, en l'adreça https://sede.gva.es/va/inicio/procedimientos'id\_proc=22399, en compliment de la Resolució de 16 de juny de 2022, del conseller d'Hisenda i Model Econòmic, per la qual s'aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana, d'acord amb el que es preveu en l'Ordre 2/2022, de la Conselleria d'Hisenda i Model Econòmic, que regula les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat. Caldrà presentar el justificant d'haver-lo presentat. No obstant això, no serà necessari si s'ha presentat en una altra convocatòria, però s'haurà d'indicar el número de compte bancari en el formulari de sol·licitud.  
  
No serà necessari si s'ha presentat en una altra convocatòria. No obstant això, haurà d'indicar-se el número de compte bancari.  
e) Documentació acreditativa que es troben al corrent de les obligacions tributàries i davant de la Seguretat Social, mitjançant un certificat referit al moment de finalització del termini de presentació de sol·licituds, de conformitat amb l'article 22 del Reial decret 887/2006, pel qual s'aprova el Reglament de la Llei general de subvencions.  
D'acord amb el que es disposa en l'article 28 de la Llei 39/2015, d'1 d'octubre, del procediment administratiu comú de les administracions públiques, en absència d'oposició expressa per part de l'entitat interessada, l'òrgan gestor del procediment està autoritzat a obtindre directament l'acreditació del compliment de les obligacions amb la Seguretat Social.  
En cas d'oposar-se al fet que l'òrgan gestor obtinga directament aquesta informació, ho haurà de manifestar expressament en la sol·licitud i està obligada a aportar els documents corresponents.  
No obstant això, respecte a l'acreditació del compliment de les obligacions tributàries estatals i autonòmiques, d'acord amb el que es disposa en l'article 28.3 de la Llei 39/2015, d'1 d'octubre, del procediment administratiu comú de les administracions públiques, i en l'article 95.1 de la Llei 58/2003, de 17 de desembre, general tributària, és necessària l'autorització expressa per part de l'entitat interessada perquè l'òrgan gestor del procediment puga obtindre directament l'acreditació del compliment de les esmentades obligacions tributàries.  
  
En aquest cas, si no es dona en la sol·licitud la corresponent autorització expressa perquè l'òrgan gestor obtinga directament aquesta informació, l'entitat interessada estarà obligada a aportar els documents acreditatius.  
f) Declaració responsable de no incórrer en les prohibicions per a obtindre la condició de beneficiària assenyalades en l'article 13 de la Llei 38/2003, de 17 de novembre, general de subvencions. Aquesta declaració està inclosa en l'apartat D de la sol·licitud de subvenció.  
4. A més de la documentació assenyalada en aquest apartat, el Servei d'Esport d'Elit i Formació Esportiva, com a òrgan instructor, pot, en qualsevol moment de la tramitació de l'expedient, sol·licitar qualsevol altra informació que considere necessària per a un millor coneixement i comprensió de l'aplicació de la subvenció.  
  
Sext. Presentació de sol·licituds  
1. La sol·licitud s'haurà de presentar per mitjans electrònics, de conformitat amb l'article 14 de la Llei 39/2015, d'1 d'octubre, del procediment administratiu comú de les administracions públiques, atesa la condició de persona jurídica de les possibles entitats beneficiàries. Per a això, s'haurà d'accedir a l'apartat de serveis en línia de la seu electrònica de la Generalitat, a través de la pàgina https://sede.gva.es, i es buscarà en l'àrea «Ajudes, beques i subvencions» el procediment corresponent a aquesta convocatòria o bé s'accedirà directament a través de l'adreça d'internet http://www.gva.es/va/inicio/procedimientos'id\_proc=16603. S'haurà de seleccionar l'opció «Tramitar amb certificat», omplir les dades del formulari genèric de sol·licitud i adjuntar els documents indicats en el punt quint d'aquesta convocatòria.  
  
2. Per a poder accedir a aquest sistema telemàtic, la persona que ho sol·licite podrà utilitzar qualsevol dels certificats admesos per la seu electrònica de la Generalitat, on s'inclou, entre altres, el certificat electrònic emés per l'Agència Valenciana de Certificació.  
Així mateix, la tramitació electrònica la podrà fer una persona representant autoritzada si està donada d'alta, prèviament, en el Registre electrònic de representació de la Generalitat, o qualsevol altra modalitat de representació que es considere d'acord amb els articles 34 i següents del Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i d'acord amb els articles 5 i següents de la Llei 39/2015, d'1 d'octubre, del procediment administratiu comú de les administracions públiques.  
  
3. Si els documents que s'han d'aportar amb la sol·licitud telemàtica no són documents electrònics, l'òrgan instructor podrà sol·licitar els originals per a verificar-ne l'autenticitat.  
  
Sèptim. Termini de presentació  
1. El termini per a la presentació de sol·licituds s'iniciarà l'endemà de la publicació en el Diari Oficial de la Generalitat Valenciana d'aquesta convocatòria i finalitzarà el 31 de gener de 2024. L'incompliment d'aquest termini determinarà automàticament l'exclusió.  
2. Quan la sol·licitud no complisca els requisits o falte algun document complementari dels exigits, es requerirà les entitats interessades perquè ho esmenen en el termini de deu dies, amb la indicació que, si no ho fan així, es considerarà que desistixen de la seua petició amb una resolució prèvia dictada a aquest efecte.  
  
Octau. Barem aplicable  
1. La valoració de les sol·licituds l'efectuarà la comissió tècnica d'avaluació atenent els criteris següents, establits en la base sexta que regula aquesta convocatòria:  
a) Fins a 20 punts: necessitat de l'adquisició per tractar-se de material específic esportiu o de control de l'entrenament; com més justificació més punts.  
b) Fins a 20 punts: pressupost proporcionat del material que no supere el 50 % del pressupost total de despeses previstes del pla d'especialització esportiva o programa de tecnificació al qual es vincula; com més percentatge menys punts.  
c) Fins a 20 punts: no haver obtingut aquesta subvenció durant les dos últimes convocatòries es valora positivament.  
d) Fins a 20 punts: aprofitament de la subvenció de la convocatòria anterior. Es valora positivament haver adquirit i justificat la totalitat del material per al qual es va concedir.  
e) Fins a 20 punts: l'ús del material subvencionat en un centre de tecnificació de la Comunitat Valenciana es valora positivament.  
Les sol·licituds que incloguen material divers i/o diverses unitats d'un mateix material es valoren per separat i, si és el cas, segons el pressupost per unitat del mateix material. El material per a subvencionar pot ser tot el que s'ha sol·licitat o una part, i en aquest cas, es pot especificar el nombre d'unitats.  
2. Finalitzada la valoració, s'establirà un ordre de prelació entre les sol·licituds presentades de més a menys puntuació, i s'adjudicarà només a les que hagen obtingut una valoració més alta fins a l'esgotament del crèdit pressupostari consignat a aquest efecte. En el cas de produir-se un empat entre les entitats sol·licitants que reunisquen els requisits, es valorarà, per a desempatar, el criteri de l'apartat e, i si persistix l'empat, el criteri c.  
  
Nové. Termini per a resoldre  
El termini màxim per a resoldre aquesta convocatòria és de sis mesos a comptar de la publicació en el Diari Oficial de la Generalitat Valenciana, de conformitat amb la base sèptima que regula aquesta convocatòria. No obstant això, les sol·licituds sobre les quals no recaiga una resolució expressa en aquest termini es podran considerar desestimades o denegades, sense perjuí de l'obligació legal de resoldre, establida en l'article 21 de la Llei 39/2015, d'1 d'octubre, del procediment administratiu comú de les administracions públiques. La Direcció General d'Esport ha de notificar a les entitats interessades la resolució de concessió o denegació de les sol·licituds presentades dins del mateix termini de sis mesos, segons s'indica en el punt catorze d'aquesta convocatòria.  
  
  
Desé. Obligacions de les entitats beneficiàries  
Sense perjuí del que es disposa en l'article 14 de la Llei 38/2003, de 17 de novembre, general de subvencions, són, a més, obligacions de l'entitat beneficiària les que s'establixen en la base novena que regula aquesta convocatòria.  
  
Onzé. Transparència, subministrament d'informació i dades obertes  
En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d'abril, de transparència i bon govern de la Comunitat Valenciana, i de l'article 18 de la Llei general de subvencions, els subjectes beneficiaris de la subvenció hauran de complir les següents obligacions de transparència:  
1. Les entitats privades hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana que figuren en l'article 3 de la Llei 1/2022 en una quantia superior a 50.000 euros.  
c) Les ajudes o subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.  
En particular, hauran de publicar, en els termes previstos en els principis generals de l'article 5 de la Llei 19/2013, la informació institucional i organitzativa de l'article 6 i l'econòmica i pressupostària de l'article 8 d'aquesta llei. Aquesta publicació es realitzarà a través de la pàgina web de l'entitat, o bé a través de la plataforma TEP - Transparència entitats privades, de GVA Oberta, a la qual es pot accedir en https://gvaoberta.gva.es/va/tep.  
Aquesta informació s'haurà de publicar a partir de l'any següent a aquell en el qual s'hagen superat els llindars establits, i s'haurà de mantindre publicada durant almenys quatre anys naturals.  
2. Sense perjuí de les obligacions previstes en l'apartat anterior, totes les entitats o persones beneficiàries de subvencions hauran de donar l'adequada publicitat del caràcter públic del finançament de programes, activitats, inversions o actuacions de qualsevol classe que siguen objecte de subvenció, incloent-hi el logotip de la Generalitat Valenciana en mitjans de difusió com, per exemple, cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
3. Les entitats o persones beneficiàries de subvencions estan obligades a subministrar a l'entitat concedent, amb el requeriment previ, tota la informació que siga necessària per al compliment per part d'aquesta de les obligacions previstes en la Llei de transparència, en el termini de quinze dies hàbils des del requeriment. Una vegada transcorregut el termini conferit en el requeriment sense que aquest haja sigut atés, l'òrgan que ha fet el requeriment pot acordar, amb l'advertiment i audiència prèvies a la persona interessada, la imposició de multes coercitives en els termes previstos en l'article 5 de la Llei 1/2022.  
4. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
  
Dotzé. Justificació i pagament de la subvenció  
1. La Vicepresidència Primera i Conselleria de Cultura i Esport abonarà la subvenció amb la presentació prèvia del compte justificatiu corresponent, per mitjans electrònics, en l'enllaç https://www.gva.es/va/inicio/procedimientos'id\_proc=19055&version=amp, que haurà de contindre la documentació següent:  
a) Memòria sobre l'adaptació i els beneficis esportius del material subvencionat en relació amb el pla d'especialització o programa de tecnificació esportiva al qual es vincule.  
b) Memòria econòmica justificativa del cost de l'adquisició del material subvencionat, que haurà de contindre:  
- La relació classificada de les despeses de l'adquisició del material, amb la indicació del creditor i del document, l'import, la data d'emissió i la data de pagament.  
- Les factures expedides i rebudes en format electrònic. En cas de no disposar de factures en format electrònic, l'entitat beneficiària o qui ocupe la presidència, podrà firmar-les electrònicament en un únic document en format PDF i en el mateix ordre en què apareguen en la relació classificada, o bé presentar les factures originals de manera presencial, i en aquest cas seran retornades, una vegada comprovades i segellades per la Direcció General d'Esport.  
- L'elecció entre els tres pressupostos que, en aplicació de l'article 31.3 de la Llei general de subvencions, modificat per la disposició final quinta de la Llei 14/2011, de la ciència, la tecnologia i la innovació, haurà d'haver sol·licitat l'entitat beneficiària per a les despeses que superen la quantia de 15.000 € establida en la Llei de contractes del sector públic per al contracte menor de subministrament. Aquesta elecció s'haurà de fer conforme a criteris d'eficiència i economia i s'haurà de justificar expressament en una memòria quan no recaiga en la proposta econòmica més avantatjosa.  
- Detall altres ingressos i subvencions.  
c) Declaració responsable de no estar incurs en les prohibicions per a ser receptora del pagament a què fa referència l'apartat 5 de l'article 34 de la Llei 38/2003, segons el model normalitzat  
2. Els justificants han de complir els requisits establits en el Reial decret 1619/2012, de 30 de novembre, pel qual s'aprova el Reglament que regula les obligacions de facturació.  
3. El termini de presentació de les justificacions conclourà el 30 d'octubre de 2024.  
  
Tretzé. Pla de control  
Les subvencions concedides estaran sotmeses a les actuacions que s'incloguen en el Pla de control de 2024, que aprovarà la Direcció General d'Esport en el primer semestre de 2024, d'acord amb l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Catorzé. Notificació o publicació dels tràmits del procediment  
1. Cadascun dels tràmits d'aquest procediment es notificarà per mitjans electrònics en la seu electrònica de la Generalitat (https://sede.gva.es) i en la pàgina web de la Vicepresidència Primera i Conselleria de Cultura i Esport https://cultura.gva.es/va/web/deporte/ayudas-para-la-adquisicion-de-material-inmovilizado, excepte la notificació de la resolució de concessió, que es publicarà en el Diari Oficial de la Generalitat Valenciana.  
2. Les subvencions concedides es publicaran en la Base de dades nacional de subvencions, de conformitat amb l'article 8 de l'Ordre 56/2016, d'aprovació de les bases que regulen aquesta convocatòria.  
  
Quinzé. Conflicte d'interessos  
Les entitats beneficiàries hauran d'adoptar totes les mesures necessàries per a previndre qualsevol situació en què la imparcialitat i objectivitat en l'execució de l'acció es puguen veure compromeses per raons d'interés econòmic, afinitats polítiques, vincles familiars o afectius, o qualsevol altre interés compartit (conflicte d'interessos).  
  
Hauran de comunicar oficialment a l'òrgan gestor, sense demora, tota situació constitutiva d'un conflicte d'interessos, o susceptible de conduir a un conflicte d'interessos, i adoptar immediatament totes les mesures necessàries per a corregir aquesta situació. L'incompliment d'aquesta obligació pot suposar una infracció de l'ordenament jurídic vigent.  
  
Setzé. Protecció de dades  
1. La gestió d'aquesta subvenció comporta el tractament de dades de caràcter personal, per la qual cosa s'apliquen les mesures i garanties regulades en la normativa en matèria de protecció de dades, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquests dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.  
2. En compliment del que disposa l'article 13 de l'RGPD, la informació en matèria de protecció de dades és la següent:  
a) Responsable del tractament: Vicepresidència Primera i Conselleria de Cultura i Esport. Avinguda de Campanar, 32. 46410 València.  
b) Delegació de Protecció de Dades de la Generalitat. Passeig de l'Albereda, 16. 46281 València. Adreça electrònica: tov@xdf.py.  
Per a més informació, pot consultar-se el registre d'activitat de tractament denominat Ajudes, beques i subvencions, accessible en https://cultura.gva.es/es/registre-de-tractament-de-dades.  
c) Finalitat del tractament: gestionar la concessió de la subvenció.  
  
d) Les bases de legitimació general aplicables al tractament de dades són les previstes en els apartats c i e de l'article 6.1 de l'RGPD (l'interés públic i l'obligació legal), en relació amb les normes específiques que regulen aquest procediment.  
e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, especialment en la fase de justificació de la subvenció, tindrà l'obligació d'informar-los, en els termes que establix aquesta clàusula.  
  
f) Persones destinatàries de les dades: no està prevista la comunicació de dades de caràcter personal.  
g) Les dades no seran objecte de transferències internacionals.  
h) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estan en poder de les administracions públiques.  
i) De conformitat amb l'article 13.2 de l'RGPD, totes les dades personals sol·licitades a través dels formularis i documentació vinculada són necessàries per a poder tramitar la subvenció en les diferents fases del procediment. La falta de comunicació d'aquests dades a la Conselleria comportarà les conseqüències previstes per l'ordenament jurídic.  
j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
k) La persona interessada té dret a sol·licitar a la persona responsable del tractament l'accés, rectificació i supressió de les seues dades de caràcter personal, així com a la limitació o oposició al tractament d'aquests dades, i a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent: http://www.gva.es/va/proc19970.  
l) A més de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant de la Delegació de Protecció de Dades, de manera presencial o telemàtica, de conformitat amb el que s'indica en la pàgina següent: http://www.gva.es/va/proc22094. A més, existix la possibilitat de reclamar davant de l'Agència Espanyola de Protecció de Dades.  
  
De conformitat amb el que s'establix en els articles 112, 123 i 124 de la Llei del procediment administratiu comú de les administracions públiques i en els articles 10, 14 i 46 de la Llei reguladora de la jurisdicció contenciosa administrativa, contra aquesta resolució, que posa fi a la via administrativa, es pot interposar un recurs potestatiu de reposició o plantejar directament un recurs contenciós administratiu en els terminis i davant dels òrgans que s'indiquen a continuació, sense perjuí que es puga interposar qualsevol altre recurs que es considere oportú:  
a) El recurs potestatiu de reposició s'haurà d'interposar davant del vicepresident primer i conseller de Cultura i Esport, en el termini d'un mes a comptar de l'endemà de la publicació d'aquesta resolució en el Diari Oficial de la Generalitat Valenciana.  
b) El recurs contenciós administratiu s'haurà d'interposar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació d'aquesta resolució en el Diari Oficial de la Generalitat Valenciana.  
  
València, 15 de desembre de 2023.- El director general d'Esport (p. d. Ordre 56/2016, de 21/09; DOGV 7881): Luis Cervera Torres.